P6_TA(2006)0051

De græske myndigheders beslaglæggelse af motorkøretøjer

Europa-Parlamentets beslutning om de græske myndigheders beslaglæggelse af motorkøretøjer (2005/2005(INI))

Europa-Parlamentet,

- der henviser til de talrige andragender, som er blevet indgivet til Europa-Parlamentet om de græske myndigheders beslaglæggelse af motorkøretøjer, samt et meget betydeligt antal officielle klager, som Kommissionen har registreret,

- der henviser til EF-traktatens artikel 21, som giver enhver unionsborger ret til at indgive andragender til Europa-Parlamentet i medfør af traktatens artikel 194,

- der henviser til EF-traktatens artikel 194, som giver enhver unionsborger samt enhver fysisk eller juridisk person med bopæl eller hjemsted i en medlemsstat ret til på egen hånd eller i samvirke med andre borgere eller personer at indgive andragender til Parlamentet om forhold, der henhører under områder, som Fællesskabet beskæftiger sig med, og som vedrører den pågældende direkte,

- der henviser til Rådets direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler [1],

- der henviser til De Europæiske Fællesskabers Domstols dom af 12. juli 2001 i sag C-262/99, Louloudakis [2],

- der henviser til sag C-156/04, Kommissionen mod Grækenland, anlagt ved De Europæiske Fællesskabers Domstol den 26. marts 2004 [3],

- der henviser til forretningsordenens artikel 192, stk. 1,

- der henviser til betænkning fra Udvalget for Andragender (A6-0394/2005),

A. der henviser til de væsentlige spørgsmål og alvorlige problemer, som andragerne har rejst, og noterer sig De Europæiske Fællesskabers Domstols udtalelse om "den betydning, retten til at føre motorkøretøj har i henseende til den faktiske adgang til at udøve de rettigheder, som følger af den frie bevægelighed for personer" i Den Europæiske Union [4],

B. der henviser til, at andragerne har opfyldt betingelserne for fritagelse som fastlagt i direktiv 83/182/EØF fra især omsætningsafgifter, punktafgifter og enhver anden forbrugsafgift ved midlertidig indførsel fra en anden medlemsstat af motorkøretøjer, eftersom de alle havde deres "sædvanlige opholdssted", dvs. det sted, hvor de opholder sig i mindst 185 dage pr. kalenderår på grund af et privat og erhvervsmæssigt tilhørsforhold, i en anden medlemsstat end Grækenland,

C. der henviser til, at andragerne var i stand til at bevise deres sædvanlige opholdssted ved et egnet middel, som f.eks. identitetskort eller et andet gyldigt dokument,

D. der henviser til, at pålæggelse af en særlig administrativ sanktion og særligt faste bøder, som fastsættes på grundlag af køretøjets cylindervolumen som det eneste kriterium uden hensyntagen til dets alder, samt en forhøjet afgift, som kan beløbe sig til det tidobbelte af den oprindelige toldafgift, er uforenelig med proportionalitetsprincippet,

E. der minder om Den Europæiske Unions institutioners og medlemsstaternes forpligtelser over for borgerne som fastlagt i traktaterne,

1. udtrykker stor bekymring over, at de græske myndigheder i de specifikke sager, som andragenderne vedrører, ikke har gjort brug af fritagelsen som fastlagt i direktiv 83/182/EØF;

2. bemærker, at de græske toldmyndigheder på trods heraf hævdede, at andragerne var skyldige i afgiftsunddragelse eller forsøg på afgiftsunddragelse samt manglende overholdelse af formaliteterne i den græske toldlov; bemærker ligeledes, at andragerne blev afkrævet en forhøjet afgift på op til det tidobbelte af toldafgiften;

3. mener, at de overordnede administrative foranstaltninger, som Grækenland har besluttet er hensigtsmæssige i forbindelse med toldovertrædelser, og som i forhold til andragerne har medført bøder, der er op til flere gange højere end køretøjets oprindelige købspris, hindrer den frie bevægelighed for varer og personer;

4. er klar over, at så længe fællesskabslovgivningen med hensyn til hvilke sanktioner, der skal anvendes, ikke er harmoniseret, har medlemsstaterne i tilfælde af manglende overholdelse af reglerne i henhold tildenne lovgivning beføjelse til at vælge den sanktion, de selv anser for hensigtsmæssig; mener imidlertid, at medlemsstaterne skal udøve denne beføjelse i overensstemmelse med fællesskabslovgivningen og dens generelle principper og således også med proportionalitetsprincippet;

5. er klar over, at valget af sanktion i forbindelse med håndtering af overtrædelser vedrørende midlertidig indførsel af visse transportmidler er et spørgsmål om national lovgivning ligesom spørgsmålet om, hvorvidt der skal tages hensyn til, om lovovertræderen er i god tro; mener ikke desto mindre, at der for at fremme frihedsrettighederne i medfør af traktaterne bør tages højde for, om lovovertræderen er i god tro, når det besluttes, hvilken sanktion den pågældende skal pålægges, såfremt fastlæggelsen af de regler, som finder anvendelse, har givet anledning til vanskeligheder;

6. bemærker, at et stort antal motorkøretøjer er blevet konfiskeret, beslaglagt eller solgt på auktion, hvilket findes at være i strid med principperne i det europæiske charter om grundlæggende rettigheder og navnlig kapitel VI "Retfærdighed i retssystemet" og ikke berettiget under henvisning til, at det henset til lovovertrædelsens grovhed er nødvendigt på grund af ufravigelige hensyn til bekæmpelse og forebyggelse af overtrædelser; bemærker, at Domstolen tidligere har påpeget, at der findes andre mulige former for sanktioner i forbindelse med "uretmæssig" anvendelse af et køretøj i en anden medlemsstat;

7. mener, at beslaglæggelse af motorkøretøjer og den kendsgerning, at andragerne fratages brugen deraf i mange år, er i strid med ejendomsretten og den fri bevægelighed, og at andragerne har ret til at modtage korrekt erstatning under hensyntagen til den skade, det har påført deres levebrød og omdømme;

8. opfordrer indtrængende de græske myndigheder til straks at opfylde Den Hellenske Republiks forpligtelser i henhold til traktaten og til at overholde reglerne i fællesskabslovgivningen og særligt direktiv 83/182/EØF, således at Kommissionen kan trække sagen tilbage;

9. opfordrer Kommissionen til, i tilfælde af at de græske myndigheder ikke gør dette, straks at fortsætte sagen mod Den Hellenske Republik;

10. pålægger sin formand at sende denne beslutning og det kompetente udvalgs betænkning til Rådet og Kommissionen samt til den græske regering og det græske parlament.

[1] EFT L 105 af 23.4.1983, s. 59. Senest ændret ved tiltrædelsesakten af 2003.

[2] Sml. 2001, s. I-5547.

[3] EUT C 106 af 30.4.2004, s. 47.

[4] Dom i sag C-193/94, Skanavi og Chryssanthakopoulos, Sml. 1996, s. I-929, præmis 36.

--------------------------------------------------